KIRJALLINEN KYSYMYS P-1619/03

esittäjä(t): Caroline Lucas (Verts/ALE) komissiolle

(7. toukokuuta 2003)

Aihe: Asukkaiden ja pitkäaikaisten sivullisten altistuminen torjunta-aineille

Euroopan parlamentti hyväksyi 27. maaliskuuta 2003 Van Bremptin mietinnön Kohti torjunta-aineiden kestävän käytön teemakohtaista strategiaa (2002/2277(INI), jossa komissiota vaadittiin vuoden 2003 loppuun mennessä kieltämään torjunta-aineiden käytön asuinalueiden läheisyydessä.

Komissio totesi itse teemakohtaista strategiaa koskevassa tiedonannossaan(1), että sivullisten ja asukkaiden altistuminen torjunta-aineille ilman välityksellä voi olla altistusreitti, joka vaatia tarkempaa huomiota tutkimuksessa ja mahdollisesti myös sääntelytoimenpiteitä.

Kun otetaan huomioon, että EU on omaksunut ennalta varautumisen periaatteen johtavaksi lähestymistavaksi ja että miljoonat EU:n kansalaiset elävät lähellä peltoja, joille sumutetaan säännöllisesti torjunta-aineita, millaisia suunnitelmia komissiolla on torjunta-aineiden käytön kieltämiseksi asuinalueiden läheisyydessä?

Toimijoita varten on luotu riskinarviointijärjestelmä, mutta vaikuttaa siltä, että toistaiseksi ei ole tutkittu asukkaille ja pitkäaikaisille sivullisille aiheutuvia riskejä. Esimerkiksi Yhdistyneen kuningaskunnan hallitus myönsi hiljattain, että Yhdistyneessä kuningaskunnassa ei ole tehty käsiteltyjen alueiden lähellä asuvia pitkäaikaisia sivullisia koskevia mittauksia. Mihin toimiin komissio aikoo ryhtyä tämän tilanteen korjaamiseksi?

Aikooko komissio ottaa käyttöön myös uusia säännöksiä, jotka velvoittavat viljelijät ilmoittamaan julkisesti, mitä torjunta-aineita ne käyttävät, ja ilmoittamaan ennen sumutuksen aloittamista?

(1) KOM(2002) 349 lopullinen.

Margot Wallströmin komission puolesta antama vastaus

(10. kesäkuuta 2003)

Komissio muistuttaa, että Euroopan parlamentti tuki antamassaan päätöslauselmassaan vahvasti komission tiedonantoa Kohti torjunta-aineiden kestävän käytön teemakohtaista strategiaa ja etenkin sen yleistä lähestymistapaa, keskeisiä tavoitteita sekä useita tiedonannossa esitettyjä toimenpiteitä.

Komissio ottaakin vakavasti ehdotukset ylimääräisistä torjunta-aineita koskevista kielloista tietyillä alueilla, kuten asuinalueiden läheisyydessä. Parlamentti pyytää komissiota tekemään ehdotuksen kielloista ennen vuoden 2003 loppua.

Komissio käsittelee parhaillaan päätöslauselmassa esitettyjä useita yksityiskohtaisia huomautuksia ja pyyntöjä laatiessaan teemakohtaista strategiaa ja ehdotusta 15. heinäkuuta 1991 kasvinsuojeluaineiden markkinoille saattamisesta annetun neuvoston direktiivin 91/414/ETY(1) muuttamiseksi. Ennen toimenpiteitä koskevan ehdotuksen laatimista komissio aikoo arvioida parlamentin ja neuvoston toiveiden mukaisesti toimien ympäristövaikutuksia sekä taloudellisia ja sosiaalisia vaikutuksia. Tämän vuoksi komissio ei voi antaa minkäänlaisia ehdotuksia parlamentin asettamaan määräaikaan mennessä.

Komissio haluaa muistuttaa, että komissio tarkastelee jo yhdessä jäsenvaltioiden kanssa sivullisten altistumista kasvinsuojeluaineille direktiivissä 91/414/ETY lueteltuja tehoaineita koskevien arviointien sallimissa rajoissa. Näin voidaan vähentää työntekijöiden ja sivullisten torjunta-aineille alistumisen riskejä jo ennen kuin tuotteet tuodaan markkinoille.

Komissio on yhtä mieltä siitä, että lisätutkimukset torjunta-aineiden vaikutuksista ihmisten terveyteen ja luontoon ovat tarpeen. Komissio muistuttaa, että yli 200 torjunta-aineita koskevaa hanketta rahoitettiin tutkimuksen ja teknisen kehittämisen viidennestä puiteohjelmasta. Myös kuudennessa puiteohjelmassa tälle asialle on varattu erillinen kappale politiikan kehittymisen tukemiseksi.

Mitä tulee pyyntöön maanviljelijöille velvoittamisesta ilmoittamaan julkisesti, mitä torjunta-aineita he käyttävät, ja ilmoittamaan ennen ruiskutuksen aloittamista, komissio aikoo arvioida tällaisen toimenpiteen vaikutuksia sekä sen mahdollisia etuja ja kustannuksia laatiessaan torjunta-aineiden kestävän käytön teemakohtaista strategiaa.

(1) EYVL L 230, 19.8.1991.